Diari Oficial de la Generalitat Valenciana


Sumari del DOGV 3010, del 10-06-1997 (1997/7543)

ACORD de 9 d'abril de 1997, de la Comissió Territorial d'Urbanisme de Castelló, sobre la modificació puntual del Pla General d'Ordenació Urbana d'Onda, sobre el canvi de traçat del vial d'unió dels carrers de la Trinitat-Escultor Folia i el camí de Santa Caterina-camí de Capamantos.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3010

Data del DOGV
:   10-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7543


Data del document
:   09-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 9 d'abril de 1997, de la Comissió Territorial d'Urbanisme de Castelló, sobre la modificació puntual del Pla General d'Ordenació Urbana d'Onda, sobre el canvi de traçat del vial d'unió dels carrers de la Trinitat-Escultor Folia i el camí de Santa Caterina-camí de Capamantos.
  
La Comissió Territorial d'Urbanisme, en la sessió de 9 d'abril de 1997, va adoptar l'acord següent:
  
  
Vist l'expedient relatiu a la modificació puntual del Pla General d'Onda, i de conformitat amb els següents:
  
  
Antecedents
  
  
Primer
  
El Ple de l'Ajuntament d'Onda va acordar, en la sessió de 30 de setembre de 1996, sotmetre a exposició pública la modificació, cosa que es va dur a terme mitjançant la publicació del corresponent anunci al diari Levante de Castellón, de 24 d'octubre de 1996, i en el Diari Oficial de la Generalitat Valenciana, número 2.861, de 7 de novembre de 1996. Transcorregut el període d'informació pública d'un mes, sense al·legacions, el Ple, en la sessió de 23 de desembre de 1996, va acordar aprovar provisionalment el projecte i sol·licitar de la Comissió Territorial d'Urbanisme l'aprovació definitiva.
  
El Servei Territorial d'Urbanisme de Castelló ha sol·licitat un informe a la Conselleria d'Agricultura i Medi Ambient.
  
  
La Subdirecció Territorial de Medi Ambient, de la Conselleria d'Agricultura i Medi Ambient, amb data 6 de febrer de 1997, va informar, en síntesi, que el projecte afecta, en el seu inici, la via pecuària classificada amb el número 13, Carrerada del Corral de Sales a Ribesalbes, amb una amplària legal de 37 metres, la qual passa per l'antic camí de Santa Caterina; la zona a què afecta el projecte està ocupada per cultius de cítrics i per erms; no afecta espais naturals que requerisquen una especial protecció per les característiques de la flora i la de vegetació existents; no afecta el domini públic hidràulic; no obstant això, el mapa geocientífic de la província de Castelló classifica aquesta zona de risc alt d'inundació.
  
Això va motivar que la Comissió Territorial d'Urbanisme, en la sessió de 18 de febrer de 1997, adoptara, en el particular que ara interessa, l'acord següent:
  
Suspendre la tramitació de l'expedient per a la resolució autonòmica sobre el projecte en relació amb el canvi de traçat del vial d'unió dels carrers de la Trinitat-Escultor Folia i el camí de Santa Caterina-camí de Capamantos, i es requereix l'Ajuntament d'Onda perquè aporte la justificació, en els termes de les consideracions que precedeixen, respecte de l'afecció de la via pecuària i l'existència de risc d'inundabilitat a la zona afectada per la modificació, i aclarisca la proposta quant a l'amplària del vial que es desplaça.
  
L'Ajuntament d'Onda, en l'escrit de 27 de febrer de 1997, remet la justificació a què es refereix l' acord anterior.
  
  
Segon
  
El projecte de modificació està integrat per una memòria informativa i justificativa, plànols d'informació i d'ordenació.
  
  
Tercer
  
La modificació objecte del projecte que ara s'examina pretén introduir un lleuger canvi en el traçat d'un vial, previst en el pla, que serveix de connexió entre els carrers de la Trinitat-carrer de l'Escultor Folia i el camí de Santa Caterina-Capamantos, que passa per sòl no urbanitzable de protecció ecològica.
  
Es justifica el canvi de traçat del vial en el fet que l'execució, amb el traçat previst en el pla, significaria una agressió a la configuració del sòl que, pel fet de no integrar-se al terreny, deixaria una bossa de sòl no urbanitzable protegit amb protecció ecològica, entre el vial i el nucli urbà. El traçat proposat permet una millor adequació a l'orografia del terreny, ja que respecta el règim de protecció de la classe i la categoria de sòl citats que tampoc no es veuen alterades.
  
  
  
  
Fonaments de dret
  
  
Primer
  
La tramitació de la modificació és correcta, de conformitat amb l'article 38 i següents de la Llei Reguladora de l'Activitat Urbanística (LRAU).
  
  
Segon
  
La documentació està completa a l'efecte de compliment de l'article 27 de la LRAU.
  
  
Tercer
  
La modificació objecte del projecte versa sobre el canvi de traçat del vial previst en el Pla General que serveix de connexió al carrers de la Trinitat-Escultor Folia amb el camí de Santa Caterina-camí de Capamantos.
  
La modificació de traçat del vial no altera la classificació del sòl ni la categoria, perquè el nou traçat continua passant per sòl no urbanitzable d'especial protecció ecològica i paisatgística.
  
L'Ajuntament justifica aquesta modificació en consideracions raonables (millor ajust a l'orografia del terreny i, en conseqüència, major respecte al règim de protecció establit per a aquella classe de sòl). Ara bé, l'informe de la Conselleria d'Agricultura i Medi Ambient, de 6 de febrer de 1997, al qual s'ha fet referència, suscita dues qüestions que cal analitzar: l'afectació d'una via pecuària classificada i el caràcter inundable de la zona en la qual es proposa la modificació.
  
Respecte d'aquestes qüestions, no s'efectuava cap consideració a la memòria de la modificació, això va motivar l'acord de suspensió que s'ha citat en el qual, a més a més, es pretenia l'aclariment de la proposta quant a l'amplària del vial que es desplaça.
  
  
S'ha d'insistir en la importància que té la memòria del planejament urbanístic i de les seues modificacions, per a això cal citar la jurisprudència del Tribunal Suprem i, en particular, la sentència de 13 de febrer de 1992 (RA 2.828), en la qual es recorda que és ben coneguda la importància de la memòria com a element integrant del pla: la memòria és, per damunt de tot, la motivació del pla, és a dir, l'exteriorització de les raons que justifiquen el model territorial elegit i, en conseqüència, les determinacions del planejament. La memòria és l'element integrant essencial del pla, ja que la profunda discrecionalitat del planejament explica la necessitat essencial de la memòria com a element fonamental per a evitar-ne l'arbitrarietat. I, si això és així, també és clar que les modificacions que, al llarg de la tramitació del planejament es produïsquen, hauran de ser, així mateix, motivades, ja que aquestes noves determinacions no estaran justificades a la memòria, cosa que també és exigible a les modificacions de planejament posteriors a l'aprovació definitiva.
  
  
Estant així les coses, la documentació aportada per l'Ajuntament d'Onda, en l'escrit de 27 de febrer de 1997, repara la falta de justificació continguda en la memòria inicialment redactada, respecte dels tres aspectes suscitats en l'Acord de 18 de febrer de 1997, de la Comissió Territorial d'Urbanisme. D'aquesta manera:
  
a) Respecte de l'afectació de la via pecuària número 13, Carrerada del Corral de Sales a Ribesalbes, s'assenyala que el traçat del vial que es desplaça no coincideix amb la via pecuària, encara que l'afecta perquè entronca amb aquesta. Ara bé, aquesta, sense perjudici de l'amplària legal (37,61 metres lineals), té en realitat una amplària màxima de 4 a 6 metres. L'Ajuntament afig que no s'hi produeixen disminucions en l'amplada actual que s'ampliarà, per necessitats urbanístiques, i es veurà millorat substancialment el trànsit de bestiar oví per la zona.
  
Amb aquesta justificació queda garantida l'adequada conservació de la via pecuària, la integritat actual i l'ús públic per a facilitar el trànsit ramader, que són els fins que ha de perseguir la comunitat autònoma en l'actuació sobre les vies pecuàries (article 3 de la Llei 3/1995, de 23 de març, de Vies Pecuàries). I, per això, el nou traçat previst no desvirtua la funció pròpia de la via pecuària (article 40.1.b de la LRAU).
  
b) Respecte de l'existència del risc d'inundabilitat en la zona on es troba el vial que s'ha de desplaçar, l'Ajuntament d'Onda assenyala ara, mitjançant un informe de l'enginyer de Camins, Canals i Ports, que el traçat del vial no afecta el risc d'inundabilitat, els terrenys adjacents d'aquest no són susceptibles de ser ocupats per habitatges i l'execució del vial, amb les infraestructures que s'hi instal·laran, milloraran notablement el vessament de la zona en cas d'inundabilitat i la capacitat d'evacuació ràpida de les aigües pluvials en el cas improbable d'inundació.
  
  
Vist així el projecte, amb les cauteles que, a conseqüència del citat informe s'adopten en la urbanització del vial, es tracta d'una proposta que s'estima justificada en criteris racionals, a l'hora que motivada adequadament.
  
c) Respecte de l'amplària del vial, s'assenyala en el mateix informe tècnic que aquest serà de 10 metres que, diu, és el mínim necessari per a accés rodat al nucli urbà pel sud de la població.
  
Aquesta també es tracta d'una justificació raonable i motivada adequadament.
  
En definitiva, la documentació ara aportada per l'Ajuntament d'Onda, juntament amb la motivació de la modificació inicialment expressada, permet concloure que la proposta de modificació del traçat del vial es fonamenta en l'exercici de la potestat de planejament, d'acord amb els principis derivats de l'article 2 de la LRAU i, des del punt de vista de l'exercici de competències autonòmiques per a l'aprovació definitiva, no s'observa obstacle fonamentat en l'article 40 de la mateixa Llei, ni s'aprecia arbitrarietat en els aspectes discrecionals de la modificació proposada que no incideixen en matèries d'interés supralocal, ja que les justificacions aportades acrediten que aquests aspectes discrecionals de la modificació són coherents amb els fets presents.
  
  
Quart
  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en aquest cas, el director General d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre'n la proposta a dictamen previ de la Comissió Territorial d'Urbanisme, dictamen que, si es refereix a un municipi de menys de 50.000 habitants (com és el cas d'Onda), tindrà directament efectes de resolució d'execució.
  
  
Segons tot el que s'ha exposat anteriorment, la Comissió Territorial d'Urbanisme acorda:
  
Aprovar definitivament la modificació puntual del Pla General d'Ordenació Urbana d'Onda sobre canvi de traçat del vial d'unió dels carrers de la Trinitat-Escultor Folia i el camí de Santa Caterina-camí de Capamantos.
  
Contra l' acord anterior, que no posa fi a la via administrativa, s'hi pot interposar un recurs ordinari, en el termini d'un mes, davant del conseller d'Obres Públiques, Urbanisme i Transports, sense perjudici d'utilitzar qualsevol altra via de recurs que s'estime procedent.
  
  
Castelló de la Plana, 9 d'abril de 1997.- El secretari de la Comissió Territorial d'Urbanisme: Joaquín Llidó Silvestre.